Diari Oficial de la Generalitat Valenciana


Sumari del DOGV 3924, del 24-01-2001 (2001/449)

ORDRE de 17 de gener de 2001, de la Conselleria de Cultura i Educació, per la qual es modifica l'Ordre de 16 de novembre de 2000, que regula el sosteniment amb fons públics de les unitats corresponents al segon cicle d'Educació Infantil de què disposen els centres de titularitat de les corporacions locals, d'altres administracions públiques i de titularitat privada concertats en ensenyaments bàsics, ampliant així mateix el termini de presentació de sol·licituds per al quadrienni de 2001/2002 a 2004/2005.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/01/17/(1)/dof/vci/html**

### Dades del document

Número de DOGV
:   3924

Data del DOGV
:   24-01-2001

Secció del DOGV
:   I. DISPOSICIONS GENERALS

Número del document
:   2001/449


Data del document
:   17-01-2001

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * centre d'ensenyament
    * cooperació administrativa
    * administració local
    * educació preescolar
    * ensenyament privat
    * manera de finançament

ORDRE de 17 de gener de 2001, de la Conselleria de Cultura i Educació, per la qual es modifica l'Ordre de 16 de novembre de 2000, que regula el sosteniment amb fons públics de les unitats corresponents al segon cicle d'Educació Infantil de què disposen els centres de titularitat de les corporacions locals, d'altres administracions públiques i de titularitat privada concertats en ensenyaments bàsics, ampliant així mateix el termini de presentació de sol·licituds per al quadrienni de 2001/2002 a 2004/2005. [2001/X449]
  
L'Ordre de 16 de novembre de 2000, de la Conselleria de Cultura i Educació, publicada en el DOGV de 21 de novembre de 2000, per la qual es regulen els sistemes de finançament amb fons públics de les unitats corresponents al segon cicle de què disposen els centres de titularitat de les corporacions locals, d'altres administracions públiques i de titularitat privada concertats en ensenyaments bàsics, va establir en l'apartat deu, amb caràcter general, com a termini per a sol·licitar l'accés o renovació a l'esmentat sistema de finançament, el mes de desembre de l'any anterior al del curs en què entraria en vigor el conveni o concert econòmic singular.
  
Tanmateix, durant el mes de gener següent la majoria dels dits centres han de sol·licitar l'accés o renovació dels concerts educatius regulats en la LODE, els quals requerixen una tramitació pràcticament paral·lela però distanciada d'un mes en el temps.
  
Vist que esta situació genera, per una banda, confusions en els titulars dels centres respecte als terminis de sol·licituds d'un i d'altre sistemes de finançament, i per l'altra, duplicitat innecessària en la major part dels tràmits administratius, esta Conselleria de Cultura i Educació ha considerat, amb vista a la claredat i eficiència en el funcionament administratiu, unificar els terminis dels procediments mitjançant la modificació de l'esmentada ordre de 16 de novembre de 2000.
  
Per tot això, en virtut de les atribucions conferides per l'article 35 de la Llei 5/1983, de 30 de desembre, de Govern Valencià
  
ORDENE
  
Únic
  
Modificar els apartats deu i onze de l'Ordre de 16 de novembre de 2000 de la Conselleria de Cultura i Educació, els quals quedaran redactats en els següents termes:
  
?Deu
  
Quant al règim d'accés a este sistema de finançament, els titulars dels centres han de formalitzar les sol·licituds d'accés o renovació els models de les quals s'aproven com a annex I a la present ordre, i presentar-les a la Direcció Territorial de Cultura i Educació en l'àmbit territorial de la qual es trobe el centre, el mes de gener anterior al curs en què entraria en vigor el conveni o concert econòmic singular, amb l'excepció que, per al curs 2000/2001, s'indica en la disposició transitòria segona d'esta ordre.
  
Les sol·licituds han de subscriure-les els qui figuren en el Registre de Centres Docents de la Comunitat Valenciana, com a titulars dels respectius centres docents. En el cas de persones jurídiques, la sol·licitud ha de ser firmada per qui en detinga la representació legal .
  
Onze
  
El procediment que cal seguir, una vegada acabat el termini de presentació de sol·licituds, ha de ser el següent, amb les excepcions que s'indiquen en la disposició transitòria segona d'esta ordre:
  
1) Els directors territorials de Cultura i Educació corresponents, després de la verificació de les dades contingudes en la sol·licitud i documents que l'acompanyen, i després d'haver sol·licitat, de conformitat amb allò que s'ha disposat en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si és procedent, l'esmena de les deficiències que s'hi hagen pogut detectar, n'han de demanar l'informe corresponent a la Inspecció educativa, el qual haurà de quedar unit a l'expedient. El dit informe haurà de contindre les dades d'identificació del centre; informació de la situació d'escolarització del centre en qüestió i de la resta de centres, sostinguts amb fons públics de la localitat o zona; experiències pedagògiques realitzades; activitats i servicis complementaris, especialment pel que es referix al nombre d'alumnes usuaris del transport escolar; si el centre impartix els ensenyaments en valencià; instal·lacions del centre; i totes les dades que es consideren interessants per a l'adequada valoració de la sol·licitud.
  
2) Les direccions territorials de Cultura i Educació han de sotmetre les sol·licituds d'accés presentades, amb la seua documentació, a sengles comissions, les quals hauran de constituir-se en cada direcció territorial, abans del 15 de febrer de cada any, integrades pels següents membres:
  
President: el director o la directora territorial de Cultura i Educació.
  
Vocals:
  
- Quatre membres de l'administració educativa, designats pel director o directora territorial de Cultura i Educació.
  
- Quatre representants dels pares i mares d'alumnes, elegits per les confederacions o federacions d'associacions de pares d'alumnes legalment constituïdes més representatives de l'àmbit provincial.
  
- Quatre representants dels ajuntaments de l'àmbit provincial en qüestió, designats pel director territorial de Cultura i Educació, oïda la Federació Valenciana de Municipis i Províncies.
  
- Tres representants dels titulars de centres docents privats, designats per les organitzacions empresarials més representatives en el sector, en l'àmbit provincial. En el cas que la designació no es produïsca, s'han de designar els titulars dels dos centres docents privats amb major nombre d'alumnes i el titular del centre amb menor nombre d'alumnes.
  
- Un representant dels centres docents privats la titularitat del qual la detinga una cooperativa d'ensenyament, designat per les organitzacions que representen este tipus de centres. En el cas que la designació no es produïsca, s'ha de designar la cooperativa titular del centre docent privat amb major nombre d'alumnes.
  
- Quatre representants del professorat, designats per les organitzacions sindicals més representatives en la Comunitat Valenciana.
  
Secretari: el secretari o la secretària de la Direcció Territorial de Cultura i Educació.
  
Les comissions territorials constituïdes han d'examinar les sol·licituds i la resta de documentació presentada i formular-ne les propostes de priorització que s'establixen en la present ordre. Les propostes seran presentades al director o directora territorial de Cultura i Educació, abans de l'1 de març de l'any corresponent.
  
3) Després d'evacuats els informes de la inspecció educativa, els directors territorials de Cultura i Educació han d'elevar els expedients, abans de l'1 de març, amb el seu propi informe, a la Direcció General de Centres Docents, la qual, al seu torn, n'ha d'emetre un altre sobre el que se sol·licita i formular, davant el conseller de Cultura i Educació, proposta d'aprovació o denegació de la incorporació o renovació del concert singular corresponent, després de l'audiència prèvia a l'interessat, si és procedent.
  
Els directors territorials podran, en el moment d'emetre informe o en qualsevol moment posterior, però sempre amb anterioritat al moment de donar-se audiència a l'interessat, si esta és procedent i fer constar-hi totes les circumstàncies que estimen d'interés per a la correcta resolució de la sol·licitud.
  
4) L'aprovació o denegació de la incorporació o renovació dels concerts singulars que es regulen per esta ordre tindrà lloc abans del 15 d'abril anterior a l'inici del curs escolar al qual afecte la resolució. La denegació haurà de ser motivada.
  
La renovació dels convenis o dels concerts singulars regulats en la present ordre s'ha d'acordar, si és procedent, tenint en compte, bé a instància de part bé d'ofici, les variacions que hagueren pogut produir-se als centres, per l'alteració del nombre d'unitats o per altres circumstàncies individualitzades, la qual cosa podrà suposar que aquells es prorroguen per igual, major o menor nombre d'unitats que el centre haja convingut o concertat el curs precedent. En cap cas, el nombre d'unitats convingudes o concertades podrà ser superior al sol·licitat pel titular del centre ni al nombre d'unitats amb autorització de funcionament. Quan per les raons assenyalades en este paràgraf el nombre d'unitats per a les quals es vaja a renovar el conveni o el concert econòmic singular siga inferior al sol·licitat per la titularitat, serà procedent concedir el tràmit d'audiència.
  
5) La formalització dels convenis o concerts econòmics singulars s'ha de plasmar en el corresponent document administratiu, els models del qual queden aprovats i s'arrepleguen en l'annex III de la present ordre. La subscripció dels citats convenis o concerts l'ha d'efectuar el director o la directora territorial de Cultura i Educació corresponent, per delegació del conseller o consellera de Cultura i Educació i pel titular o representant de la titularitat de cada centre docent. Prèviament a la subscripció del corresponent document administratiu de concert econòmic singular, els titulars dels centres privats beneficiaris d'una resolució totalment o parcialment estimatòria d'un expedient d'incorporació a estos sistemes de finançament, o la seua renovació o modificació, hauran d'acreditar que continuen mantenint la titularitat del centre i que es troben al corrent de les seues obligacions tributàries i davant la Seguretat Social.
  
5.1 La documentació que cal aportar per a acreditar l'existència de la persona física o jurídica i la circumstància que esta és la titular del centre docent ha de ser la següent:
  
5.1.1 Fotocòpia compulsada de la targeta de persones jurídiques i entitats en general, en què conste el codi d'identificació fiscal (CIF) de l'entitat. En el cas que el titular siga una persona física, hi caldrà aportar fotocòpia compulsada del DNI.
  
5.1.2 Certificació actualitzada, amb un màxim d'antelació d'un mes respecte al moment de la presentació de la Tresoreria General de la Seguretat Social acreditativa de la inscripció de l'empresa de la Seguretat Social, amb indicació del nombre de treballadors donats d'alta i en la qual coincidisquen les dades de l'empresa amb les del titular del centre docent.
  
5.2 La documentació per a efectuar l'acreditació relativa al fet que el titular del centre es troba al corrent de les seues obligacions tributàries i davant la Seguretat Social serà la que en cada moment establisca la Conselleria d'Economia, Hisenda i Ocupació fent ús de les seues competències. Així i d'acord amb el que s'establix en l'Ordre de 30 de març de 1996 de la Conselleria d'Economia i Hisenda, la documentació que cal presentar amb eixa finalitat és la següent:
  
5.2.1 Certificació actualitzada de la Seguretat Social corresponent, acreditativa del fet que l'entitat titular es troba al corrent de les seues obligacions de Seguretat Social.
  
5.2.2 Certificació actualitzada de l'Agència Estatal d'Administració Tributària, acreditativa del fet que l'entitat titular es troba al corrent de les seues obligacions tributàries amb la Hisenda Estatal.
  
5.2.3 Certificació actualitzada de la Conselleria d'Economia, Hisenda i Ocupació de la Generalitat Valenciana, acreditativa del fet de que l'entitat titular es troba al corrent de les seues obligacions tributàries amb la Hisenda Autonòmica Valenciana.
  
5.2.4 Últim rebut de l'Impost sobre Activitats Econòmiques referent a l'epígraf corresponent a l'activitat d'ensenyament o, si no se'n disposa, del document d'alta en el citat impost i epígraf. En cas d'haver-ne sigut declarat exempt, hi caldrà aportar la resolució emesa per l'òrgan corresponent on es reconega la mencionada exempció.
  
Transcorregut un mes des de la notificació de l'ordre per la qual s'estima totalment o parcialment la incorporació d'un centre al règim de concerts econòmics singulars per al finançament del segon cicle de l'Educació Infantil, o la renovació o modificació dels concerts, sense haver presentat, sense causa justificada, l'anterior documentació, la titularitat del centre perdrà el dret a la subscripció del corresponent document administratiu de concert econòmic singular, sense perjudici que puga tornar a iniciar un nou expedient, en el temps i forma establits en la present ordre, per a qualsevol altre curs acadèmic posterior.
  
6) Els convenis o els concerts econòmics singulars que se subscriguen han d'inscriure's en el Registre de Centres Docents de la Comunitat Valenciana?.
  
DISPOSICIONS TRANSITÒRIES
  
Primera
  
Es considera ampliat fins al 31 de gener de 2001 el termini de presentació de sol·licituds d'accés i renovació al sistema de finançament del segon cicle de l'Educació Infantil, per al període quadriennal 2001/02 al 2004/05.
  
Segona
  
Les actuacions portades a cap per la Comissió constituïda a este efecte en cada Direcció Territorial durant el mes de gener d'enguany, es consideraran vàlides. No obstant això, dita comissió es podrà constituir novament si durant el mes de gener s'hi presenten noves sol·licituds d'accés per a la valoració d'estes, i proposar-ne, si s'escau, una nova priorització si és procedent.
  
DISPOSICIÓ FINAL
  
La present ordre entrarà en vigor el mateix dia de la seua publicació en el Diari Oficial de la Generalitat Valenciana.
  
València, 17 de gener de 2001
  
El conseller de Cultura i Educació,


Còpia Permalink ELI